tartuNLP/wikipedia-smugri-20251201 huggingface dataset:
Kuldvillak (telesaade)

"Kuldvillak" (ingliskeelses versioonis "Jeopardy!") on maailmas levinud mälumängu telesaade, mis põhineb Ameerika Ühendriikide saate "Jeopardy!" formaadil. Saates võistlevad tavaliselt kolm mängijat, kes vastavad eri valdkondade, näiteks ajalugu, teadus, matemaatika, geograafia, keel, populaarkultuur, küsimustele.
"Kuldvillak" loodi 1964. aastal telesaatejuhi Merv Griffini poolt, 2023. aastal algas USA-s saatesarja 40. hooaeg, saateid on tehtud üle 8000. Populaarsest telesaatest on riigiti oma variant Poolal, Belgial, Saksamaal, Slovakkial, Eestil, Aserbaidžaanil, Hispaanial, Venemaal, Türgil ja Taanil.
Saadet toodavad Sony Pictures Television (omanik) ja Paramount International Networks (levitaja) ja kõik programmi versioonid kuuluvad Sony Pictures Television Studiosele ja Paramount Televisionile. 
Saate tunnusmuusika on versioon saate looja Merv Griffini laulust "Think!". Selle on saatele seadnud John Hoke ning salvestanud Chris Bell Music and Sound Design. Aastatel 2008–2021 kasutati muusikat Ameerika versiooni viimases 30-sekundilises osas.
Eestis.
Eestis on "Kuldvillak" telesaade, mis oli kõigepealt telekanali TV3, siis Kanal 2 eetris. Saadet on juhtinud Mart Mardisalu, Teet Margna ja Eeva Esse.
1998. aastal võttis TV3 toonane omanik Mati Mihkelson ühendust ameeriklastega, et soetada selles formaadis telesaate tegemise õigus. Pärast formaadi ostmist suhtles ameeriklastega edasi Teet Margna, et koordineerida saate õiges formaadis tegemist. 2002. aastal asus "Kuldvillaku" saatejuhina tööle Mart Mardisalu. 2004. aastal pani TV3 "Kuldvillaku" pausile.
2012. aastal naasis saade tele-eetrisse Kanal 2 eetris Teet Margna juhtimisel. 2019. aastast juhib "Kuldvillakut" Eeva Esse. "Kuldvillakut" mainiti ka Ameerika versioonis 2016. aastal aprillinalja eriosas. "Jeopardy!" viimane voor algas klipiga, kus saate pealkiri oli "Jeopardy! Estonia".
Transrasvad

Transrasvadeks nimetatakse mono- või polüküllastumata rasvu, mis sisaldavad transisomeerseid rasvhappeid. Küllastumata rasva molekul sisaldab süsiniku aatomite vahel ühte või enamat kaksiksidet. Vesinikuga on seotud vähesemad süsiniku aatomid, seega on ka vesiniku aatomeid vähem. Süsinikuaatomite side võib esineda cis- ja trans-vormilisena. Cis-ahelad asuvad sideme samal küljel ja muudavad selle väändunuks, trans-ahelad on sideme vastaskülgedel, nii et see on sirge.
Rasvade hüdrogeenimisel lisatakse cis-küllastumata rasvadele vesiniku aatomeid, kõrvaldades kaksiksidemeid ja muutes rasva rohkem küllastunuks. Nii töödeldakse näiteks taimeõlisid toiduainetetööstuse jaoks, muutes nad tahkemaks (tõstes sulamistemperatuuri). Hüdrogeenimiseks lisatakse õlile kõrgel temperatuuril ja rõhul katalüsaatori juuresolekul vesinikku (ladina k "hydrogenum"). See protsess, mille esmalt patentis Saksa keemik Wilhelm Normann aastal 1902, parandab rasvade säilivust ning kergendab nende tehnoloogilist käitlemist, kuid mõned cis-isomeerid muutuvad täieliku hüdrogeenumise asemel trans-küllastumata rasvadeks ehk transrasvadeks.
Hüdrogeenitud taimerasvade kasutamine sai Euroopa toidutööstuses levinuks alates 1920. aastatest; margariinid hakkasid kõrvale tõrjuma võid ja searasva kui odavam alternatiiv. Samuti peeti küllastumata taimseid rasvu tervisele kasulikumaks kui küllastunud loomseid rasvu.
Transrasvu võivad sisaldada praetud ja küpsetatud valmistoidud, kondiitritooted, maiustused, margariinid jms.
1980. aastatel hakati uurima transrasvade mõju tervisele. Uuringud on näidanud, et transrasvade tarbimine toiduga võib suurendada südame-veresoonkonna haigustesse haigestumise riski ja tõsta nn halva kolesterooli taset veres. Selle täpsed biokeemilised mehhanismid pole veel lõplikult selged. Transrasvade võimalikku vähki või suhkurtõbe tekitavat mõju pole uuringutega üheselt tuvastatud.
Mitmed riigid nõuavad transrasvade sisalduse näitamist toiduainete pakendil või on nende kasutamise keelustanud. Esimesi keelustajaid oli Taani. Oletatakse, et just transrasvade tarbimise vähendamine keskmiselt 6 grammilt 1 grammile päevas on selles riigis vähendanud südame isheemiatõppe haigestumist kuni 50%. Euroopa Toiduohutuse Amet on korduvalt uurinud transrasvadega seotud terviseriske, kuid jõudnud järeldusele, et seoses nende tarbimise väikeste kogustega (keskmiselt 1,2–6,7 g päevas) kujutavad küllastunud rasvad transrasvadest suuremat ohtu tervisele.
Maailma Terviseorganisatsioon on soovitanud, et transrasvadest saadav energia ei tohiks ületada 1% kogu päevasest toiduenergiast.
Transrasvu esineb ka looduslikult mäletsejate lihas ja piimas ning neist valmistatud toodetes.
Tartu Autoklubi

Tartu Autoklubi on Tartu ja kogu Lõuna-Eesti autohuvilisi koondav mittetulundusühing. Klubi põhieesmärk on viisaka liikluskultuuri propageerimine. Ka on klubi võtnud enda kohustuseks pakkuda Lõuna-Eestis autohuvilistele turvalist ja legaalset enese väljaelamise võimalust nii kiirendus- kui ka ringrajal.
Ajalugu.
Tartu Autoklubi loodi praegusel kujul 2006. aastal, kui ühest autohuviliste foorumist lõi lahku seltskond noori autohuvilisi. Koos hakati ette võtma ühisüritusi ja korraldama siseringile väikeseid kiirendusvõistlusi ja kruiise. Järk-järgult hakkasid üritused suuremaks kasvama ning tekkima iga-aastased traditsioonilised üritused ja kokkusaamised.
Liikmed.
Tartu Autoklubil on üle 200 lihtliikme. Nendel liikmetel on ligipääs klubi foorumile ja eelisõigus teabele klubi ürituste kohta. 
Teise liikmete grupi moodustavad Tartu Autoklubi korraldusmeeskonna liikmed, keda on kokku paarikümne ringis. Need liikmed korraldavad võistlusi, läbivad koolitusi, võtavad osa klubilisest tegevusest ja omavad lihtliikmetest kõrgemat klubilist staatust.
Dole

Dole on jõesaar Lätis Daugava jões.
Dole ise asub Salaspilsi piirkonnas, aga saare juures kuulub Daugava jõe põhjakallas Riia linnale ja lõunakallas Kekava piirkonda.
Saare idaosa on üle ujutatud Riia HEJ tammi tõttu. Enne tammi ehitust oli saare pikkus 9,2 km, laius kuni 2,7 km ja pindala 18,5 km². Praegu on saare pindala 9,75 km². Saare suurim kõrgus on 15 m üle merepinna.
Saarel asusid varem Ķivutkalnsi linnamägi ning pronksi- ja rauaaegsed kalmistud. Tänapäeval jäävad sinna Dole piiskopilinnuse asupaigad ja Dole mõisa hoonetekompleks. Saarel asub ka jaanimäe hiiepaik. Dole mõisapark rajati 1776 ja tänapäevani kasvab seal palju haruldasi puid. Minevikus kuulus saar Dole kihelkonda.
Doleks kutsutakse ka saarel asuvat Doles dārzsi küla. Saarele jäävad küladest veel Rumbenieši, Taurītes, Dolesmuiža, Lebenieši ja Annuška.
Päeval, mil Läti astus Euroopa Liitu, 1. mail 2004 istutas Läti president Vaira Vike-Freiberga Dolele pärna.
Carlow

Carlow (iiri Ceatharlach) on linn Iirimaa kaguosas, Carlow' krahvkonna halduskeskus. Asub Barrow' jõe ja maantee N9 ääres Dublinist 84 km kaugusel kagus.
Linnas asuvad 13. sajandi alguses ehitatud Carlow' kindluse varemed.
Sõpruslinnad.
Carlow'l on kaks sõpruslinna:
Caster Semenya

Caster Mokgadi Semenya (sündinud 7. jaanuaril 1991 Polokwanes) on Lõuna-Aafrika Vabariigi kergejõustiklane (800 m jooksja).
2008. aastal osales Semenya kuni 20-aastaste kergejõustiku maailmameistrivõistlustel 800 m jooksus, kuid eeljooksust ta edasi ei pääsenud. Samal aastal toimunud noorte Rahvaste Ühenduse mängudel sai ta samal distantsil kuldmedali . 2009. aastal võitis ta kuni 20-aastaste Aafrika meistrivõistlustel kuldmedali nii 800 m kui ka 1500 m jooksus . 800 m jooksu võitis ta uue Lõuna-Aafrika Vabariigi rekordiga 1.56,72. Eelmine rekord 1.58,85 oli Zelda Pretoriuse nimel 1. aprillist 1991.
Berliinis peetud 2009. aasta MM-il tuli Semenya isikliku rekordiga 1.55,45 800 m jooksus maailmameistriks. Ta võitis teiseks tulnud Janeth Jepkosgeid ligi kahe ja poole sekundiga. Semenya sugu on tekitanud küsimusi ning IAAF suunas ta pärast maailmameistrivõistlusi soouuringutele. Tema mänedžeri Jukka Härköneni arvates on Semenya läbinud sootesti juba 2008. aastal noorte Rahvaste Ühenduse mängudel. 
Inglismaa ajalehe The Daily Telegraph 24. augustil 2009 avaldatud uudises kirjutati, et enne MM-i tehtud test näitas Semenyal testosterooni taset ligi kolm korda suuremana, kui normaalselt naistel peaks olema. Lehe arvates on Lõuna-Aafrika Vabariigi võistkonna peatreener endine Saksa Demokraatliku Vabariigi kergejõustiku dopinguprogrammis osalenud Ekkart Arbeit. Arbeit on ise väitnud, et tema suhe dopinguga sai lõpu juba 1989. aastal Berliini müüri langemise järel.
2009. aasta septembris kirjutas Austraalia ajaleht The Age, et uuringute tulemusel on Semenya hermafrodiit ehk mõlemasuguline isik. Rahvusvaheline kergejõustikuliit (IAAF) lubas uuringute tulemused ja otsuse avaldada novembris 2009. IAAF-i arvates vaevalt Semenya oma medalist peab loobuma, kuna tegemist ei ole dopingu kasutamisega.
Wilhelm V (Hessen-Kasseli maakrahv)

Wilhelm V (13. veebruar 1602 Kassel – 21. september 1637 Leer, Ida-Friisimaa) oli Hessen-Kasseli maakrahv 1627–1637.
Wilhelm sündis Hessen-Kasseli maakrahvi Moritzi ja Solms-Laubachi krahvitari Agnese pojana. Agnes suri peatselt pärast Wilhelmi sündi ning Moritz abiellus Nassau-Dillenburgi krahvitari Julianaga.
Kaotanud suure osa Hessen-Kasseli valdustest Hessen-Darmstadtile ning jätnud maakrahvkonna raskesse majandusolukorda, loobus Moritz 1627. aastal Wilhelmi kasuks troonist. Wilhelm sai maakrahviks Kolmekümneaastase sõja ajal ning tema valitsusajal kaotas Hessen-Kassel veelgi oma valdusi ja rikkust.
Wilhelmi surma järel päris trooni tema poeg Wilhelm VI, kuid kuni 1650. aastani valitses alaealise Wilhelm VI eest regendina tema ema Amalie Elisabeth. Amalie Elisabethi valitsusajal sai Hessen-Kassel tagasi suure osa oma kaotatud valdustest.
Perekond.
Wilhelm abiellus 21. novembril 1619 Kasselis Hanau-Münzenbergi krahvitari Amalie Elisabethiga (1602–1651). Abielust sündisid:
Sugupuu.
Viited:
Aurustumine

Aurustumine on aine üleminek kondenseerunud faasist kõrgema energiaga gaasifaasi ehk aurufaasi. Aurustumisele vastupidine protsess on kondensatsioon, auru üleminek vedelikuks või tahkeks aineks.
Aurustumine võib toimuda vedeliku pinnal keemistemperatuurist madalamal temperatuuril iseenesliku aurumise või eesmärgistatud aurustamise kaudu. Aurumisel võetakse energia keskkonnast (ümbruskonnast). Äraauramine tähendab täielikult (lõpuni) aurumist. Aurustamisel vedelikku soojendatakse või alandatakse rõhku.
Teine aurustumise viis on keemine või keetmine, mis toimub vedeliku massis allpool vedeliku pinda keemistemperatuuril või sellest veidi kõrgemal temperatuuril.
Aine auruvus ehk aurumisvõime ehk lenduvus on aurustumist iseloomustav suurus ja seotud aine keemistemperatuuriga. Aurustumine neelab energiat: aurumisel, kui soojust juurde ei saa, siis vedelik jahtub. Vedeliku aurustamise kiirendamiseks on vaja seda soojendada. Aurustumissoojus on aine aurustumiseks vajalik soojushulk aine massiühiku kohta. Aurustumist soodustavad moodustuva gaasifaasi (auru) ärapuhumine (tuul) ja vaakum.
Seotud mõisteid.
Sõna "aur" kasutatakse kahes tähenduses: 
Sõnatüvest "aur" on tuletatud termineid, mille kasutamisel esineb tihti ebajärjekindlust. Lisaks ülaltoodule veel mõned terminid.
Aurutamine on auru (tavaliselt veeauru) kasutamine mingi materjali töötlemiseks, näiteks mahla väljaaurutamine marjadest või rõivaste aurutamine ja pressimine. Aurutamine kokkuaurutamise mõttes on tahke aine eraldamine lahusest (või aine lahuse kontsentreerimine) solvendi äraaurustamise abil.
Auramine on nähtava auru – udu – moodustumine. Näiteks päeval soojenenud järvevesi hakkab ööjaheduses aurama.
Barbara kalmistu

Barbara kalmistu (ka "Püha Barbara kalmistu"; Georg Mülleril "Parbla") oli vanim Tallinna linnamüüri taha tekkinud surnuaed. Kalmistu, mida ümbritsesid linnakodanike aiad, oli olemas juba hiljemalt 1379. aastal. Kalmistu ala oli suur, see ulatus umbkaudu nüüdse Pärnu maantee ja Roosikrantsi tänava nurgast kuni Wismari tänavani sh kalmistu ala hõlmas peale Roosikrantsi 2a kinnistu ka Roosikrantsi 4, 6 ja Kaarli pst. 3 hoovialad.
Linna lõunakülje kaitse korraldati ümber 1535. aastal, suleti Harjuvärav ja selle eesväravakompleksist ehitati barbakaan. Arvatavasti lammutati samal ajal ka Barbara kabel, sest see võinuks pakkuda võimalikule linna piiravale vaenlasele varju.
Kalmistu.
Kalmistu jäi linna vaesemate inimeste ja ümbruskonna külade matmispaigana püsima. 17. sajandi alguses maeti sinna palju katkuohvreid, Pühavaimu kiriku pastori Georg Mülleri jutluse käsikirja ääremärkuses on mainitud, et 1601.–1603. aasta katku ajal oli Roosikrantsi kalmistule kaevatud üheksa suurt ja üks väike haud, kuhu oli maetud 11 130 inimest. 1601.–1603. aasta katku ajal maeti katkuohvreid Toompeale Toomkirikusse, Oleviste kiriku juurde, Pühavaimu kiriku juurde, Niguliste kiriku juurde, tsistertslaste Mihkli nunnakloostrisse, Jaani seegi (kiriku juurde) kalmistule, Püha Barbara kalmistule, Kalamaja kalmistule, Püha Gertrudi kabeli lähedal asunud kalmistule Suure Rannavärava ees ning ka Pirita kloostri kalmistule.
17. sajandi lõpus aga maeti kalmistule 1695.–1697. aasta ikaldustele järgnenud nälja ohvreid. Viimati maeti Barbara kalmistule hulgaliselt 1710–1712, kui Vene vägede vallutuste järel oli Tallinnas taas katkupuhang. Pärast Vene 1772. aasta ukaasi oli linna külje all olevale kalmistule matmine keelatud, kuid tõenäoliselt jätkati vähesel määral kalmistule matmist.
Roosikrantsi tänav on ka kandnud Barbara tänava nime. Praeguse nime on tänav arvatavasti saanud pisut kaugemal paiknenud linna tähtsaimale hukkamispaigale, nn Jeruusalemma mäele (Võllamäele) viiva tee järgi – hukatavaga kaasas olnud mungad olevat lugenud roosikrantsi abil hukatava hinge päästmiseks palveid.
Ka järgmine mäepoolne tänav, Vaestepatuste tänav (praegu on ametlikult tänavate nimekirjast kustutatud, kuid selle trass on osaliselt alles), sai oma nime hukkamisele viidavate järgi. Praegu on endise Barbara kalmistu ja kabeli ala valdavalt hoonestatud.
Väljakaevamised.
1996. aastal arheoloogilisi väljakaevamisi teinud Vladimir Sokolovski: "Tõenäoliselt on kalmistu rajatud siia 14. sajandi keskpaiku, veidi peale Jüriöö ülestõusu. Pole välistatud, et esimesed matused ongi nende päevade sõjaliste kokkupõrgete ohvrite omad. Viimased matused on dateeritud 1710. aastaga, kui Tallinn kapituleerus Põhjasõjas Vene vägedele. Seejärel matmine lõpetati."
Barbara kalmistu kohal on läbi viidud arheoloogilisi väljakaevamisi 1988–1990, 1995. ja 1996. aastal. Viimase väljakaevamiste käigus 1996. aastal avastati kalmistu servast umbes 70 m kaugusel kolm luustikku. Kalmistu kohal nelja hooaja jooksul tehtud kaevamise ja puhastamise käigus avastati umbes 2500 üksikmatust, lisaks poolteist tuhat luustikku ühishauas ja arvatavasti sama palju hilisemate matustega lõhutud luustikku.
Lääne-Eesti vesikond

Lääne-Eesti vesikond on üks kolmest veeseadusega määratud Eesti vesikonnast (teised kaks on Ida-Eesti vesikond ja Koiva vesikond).
Veelahkme järgi määratud vesikondadest katavad Lääne-Eesti vesikonda osaliselt või täielikult Soome lahe vesikond, Väinamere – Riia lahe vesikond ja Saarte vesikond.
Lääne-Eesti vesikond on jagatud neljaks alamvesikonnaks:
Lisaks jääb osaliselt Lääne-Eesti vesikonna alale Pandivere põhjavee alamvesikond.
Riktsialised

Riktsialised ("Ricciaceae") on sammaltaimede (või helviksammaltaimede) hõimkonda kuuluv sammalde sugukond.
Eestis on sugukonnas 2 perekonda: 
Riktsialiste esindajad moodustavad harilikult rosette. Nende gametangiumid arenevad talluse sees. Eoskupardel puudub jalg ja seetõttu asub see samuti talluse sees. Elateerid puuduvad.
Heavy Metal Megahits

"Heavy Metal Megahits" on ansambli B.D.Ö. 2009. aastal ilmunud kogumikalbum.
Hävitusagent

Hävitusagent oli NSV Liidu Riikliku Julgeoleku Komitee kõrgema kooli vastuluuretegevuse sõnastiku kohaselt - ”riikliku julgeoleku organite agent, kes lahingvarustust kasutades täideb eriülesandeid.
Jaanus Kuum

Jaanus Kuum (2. oktoober 1964 Tallinn – 26. august 1998 Oslo) oli Eesti NSV, NSV Liidu ja Norra jalgrattur.
Ta õppis aastatel 1971–1979 Tallinna 4. Keskkoolis ning lõpetas 1983. aastal Tallinna Spordiinternaatkooli.
Harrastajana.
Jalgrattatrenni läks Jaanus 11-aastaselt. Toona oli nii väikestel poistel jalgrattaspordis raske, sest ratastel polnud piisavalt väikseid raame. Jaanus oli tubli ja püsis visalt trennis. Viis aastat hiljem sai 170 cm pikkune ja 65 kg kaaluv poiss juba Klaipėdas koolinoorte spartakiaadi grupisõidus võidu.
Põgenemine Norrasse.
8. mail 1984 teatas NSV Liit, et boikoteerib 23. suveolümpiamänge Los Angeleses. Väidetavalt oli see põhjus, miks Kuum tahtis põgeneda läände, sest tema jaoks polevat NSV Liidus enam perspektiivi. Samas ei olnud teda arvatud NSV Liidu olümpiakoondise liikmeks ning ta poleks niikuinii saanud nendel olümpiamängudel võistelda.
Ta võistles sama aasta suvel NSV Liidu koondise liikmena Taanis. Ühel ööl ta lipsas hotelli aknast välja ning põgenes Norrasse viivale parvlaevale. Järgmisel hommikul palus ta Norras juba poliitilist varjupaika. See polnud juhuslik minek, Norras elas tema isapoolne vanaisa Jaan Kuum.
Ühe teate järgi olevat ta võistelnud juba 1985. aastal ühel velotuuril Austrias. Seal visatud joogipudel tema ette rajale ning tekkinud õnnetuses olevat ta saanud mitu luumurdu. Arvatakse, et see oli KGB töö. Samas pole selge, kelle esindajana ta seal siis võistles, sest alles 11. detsembril 1985 sai ta Norra Kuningriigi alamaks.
Elukutselisena.
Ta võistles alates 1. augustist 1986 elukutselisena.
Teda on loetud esimeseks eesti päritolu elukutseliseks jalgratturiks. Samas on kummaline, et ta hakkas elukutseliseks jalgratturiks, sest järgmistel olümpiamängudel oleks ta saanud juba vabalt võistelda Norra sportlasena.
1993. aastal sai ta raskelt vigastada, kuna auto sõitis talle treeningul otsa. Ta ei taastunud enam sellest avariist ja loobus hiljem tippspordist. 
Olümpiamängudel jäigi tal osalemata, kuna toona oli seal võistlemine elukutselistele keelatud.
Saavutused.
Kuuma tippaastad olid 1988–1990. Ta saavutas 24. koha maailma mainekaimal velotuuril Tour de France, 9. koha maailmameistrivõistlustel (MM), mitu kõrget kohta maailma karikavõistluste (MK) etappidel ja teistel suurtel velotuuridel.
Pärast sportlaskarjääri.
Peale tippsporti üritas Kuum lüüa läbi äris. Ta alustas USAs jalgrataste tootmist, aga ei saavutanud edu.
Isiklikku.
Tema isapoolse vanaema Mary Kuuma (1909–1976) Rootsi-elukaaslane oli poksija Valter Mürk.
Tema emapoolse vanaisa Verner Käpa (1898–1969) vend oli maadleja Osvald Käpp.
Tema abikaasa on endine Briti jalgrattur, kahekordne olümpiavõistleja Maria Blower-Porter ja nende poeg on Briti jalgrattur Elliott Porter (sündinud Kuum).
Keemiline struktuur

Keemiline struktuur tähendab aatomite ruumilist paigutust molekulis. Keemilise struktuuri kirjeldamisel kasutatakse mõisteid, nagu struktuurivalem, molekulaarne geomeetria, elektronkonfiguratsioon, kristallstruktuur.
Molekulide keemilise struktuuri määramiseks kasutatakse mitmesuguseid spektroskoopia meetodeid:
Maanda kraav

Maanda kraav (ka "Maando peakraav") on kraav Raplamaal Märjamaa vallas Manni ja Palase külas.
Kraavi pikkus on 2,4 km ning see suubub Manni külas vasakult Velise jõkke. Kraavi valgla on 11,2 km². Kraav saab alguse Palase külas ning voolab Tallinna–Pärnu–Ikla maantee ja Päärdu–Leibre tee alt läbi. 
Kraav on mitteavalik veekogu, mille piiranguvöönd on 50 m. 
Maanda kraavi keskkonnaregistri kood on VEE1112702.
Phillips Idowu

Phillips Olaosebikan Idowu (sündinud 30. detsembril 1978 Londonis Hackneys) on Suurbritannia kergejõustiklane (kolmikhüppaja), maailmameister (2009).
Idowu harrastas noorelt korvpalli ja Ameerika jalgpalli. 1997. aastal tuli ta kolmikhüppes nii Inglismaa koolinoorte meistriks kui ka kuni 20-aastaste meistriks ja sai samal aastal noorte Euroopa meistrivõistlustel neljanda koha. 1999. aastal tuli ta Inglismaa kuni 23-aastaste meistriks.
2000. aasta olümpiamängudel Sydneys sai ta tulemusega 17.08 kuuenda koha. 2001. aastal võitis ta Euroopa karikavõistlustel kolmikhüppe tulemusega 17.23 ja jäi Edmontonis toimunud maailmameistrivõistlustel üheksandaks. 2002. aasta Rahvaste Ühenduse mängudel sai Idowu tulemusega 17.68 hõbemedali. Hiljem oli ta samal aastal Münchenis peetud Euroopa meistrivõistlustel viies ja IAAF-i Grand Prix' finaalvõistlustel seitsmes.
2003. aastal jäi tal kogu hooaeg põlveoperatsiooni tõttu vahele. Ateenas toimunud 2004. aasta olümpiamängudel jõudis ta kolmikhüppe finaali, kui ei saanud seal kolmel katsel tulemust kirja. 2005. aastal tuli ta Inglismaa sisekergejõustiku meistriks, kuid ei saanud finaali Euroopa sisemeistrivõistlustel Madridis.
2006. aasta Rahvaste Ühenduse mängudel Melbourne'is võitis Idowu kuldmedali ja sai viienda koha Göteborgis Euroopa meistrivõistlustel. Järgmisel aastal tuli ta Birminghamis Euroopa sisemeistriks ja hüppas maailmameistrivõistlustel Osakas end kuuendaks. 2008. aastal tuli ta Valencias sisemaailmameistriks tulemusega 17.75.
2008. aasta olümpiamängudele Pekingis läks Idowu kolmikhüppe võistlusele suursoosikuna, kuna tema nimel oli hooaja parim tulemus maailmas. Ta parandas oma hooaja parimat tulemust ja hüppas 17.62, kuid olümpiakulla võitis siiski Portugali sportlane Nelson Évora viis sentimeetrit parema tulemusega.
2009. aasta maailmameistrivõistlustel Berliinis tuli ta maailmameistriks hooaja tipptulemusega 17.73.
Tunnustus.
Spordialaliitude, meedia esindajate ja fännide hääletuse tulemusel valiti Phillips Idowu 2009. aasta Euroopa parimaks meeskergejõustiklaseks.
Mihhail Bronštein

Mihhail Bronštein (23. jaanuar 1923, Petrograd – 9. aprill 2022 Genf) oli Eesti majandusteadlane ja Eesti Teaduste Akadeemia liige (1986).
Elukäik.
Sündis Petrogradis vaeses Poola juutide perekonnas. 1940. aastal lõpetas Leningradi XI Keskkooli ning astus Leningradi Keemia- ja Tehnoloogiainstituuti. Õpingud katkestas Teine maailmasõda. 1941–1946 oli ta Nõukogude armees, 1942–1945 rindel. 
Aastal 1946 jätkas Bronštein õpinguid Leningradi Riikliku Ülikooli majandusteaduskonnas, mille lõpetas 1949 poliitökonoomia erialal. 
1949. aastal asus Bronštein tööle Tartu Riiklikus Ülikoolis, kus on läbinud ametiredeli kõik astmed kuni professorini (1967–1993) ja poliitökonoomia kateedri juhatajani (1961–1989). Alates 1993 oli ta Tartu Ülikooli emeriitprofessor.
1954. aastal kaitses Bronštein majanduskandidaadi ja 1965. aastal majandusdoktori kraadi Leningradi Riikliku Ülikooli juures, 1967 anti talle professori kutse.
24. juunil 1986 valiti ta Eesti Teaduste Akadeemia akadeemikuks põllumajandusökonoomika alal, ta kuulus akadeemia humanitaar- ja sotsiaalteaduste osakonda.
Aastatel 1989–1991 oli ta NSV Liidu rahvasaadik. Osales Eesti taasiseseisvumisprotsessi esimeste majandusreformide ettevalmistamisel ja läbiviimisel ning Balti majandussilla kontseptsiooni loomisel. 1992–1995 töötas ta majandussuhete konsultandina Eesti Vabariigi Venemaa saatkonnas.
Bronšteini hobid olid lugemine, teatris ja kontsertidel käimine, tervisekõnd, suusatamine.
Teadustöö.
Tema peamised uurimissuunad olid makro- ja põllumajandusökonoomika, riikidevahelised majandussuhted ja ökoloogia. Ta on käsitlenud Eesti NSV põllumajanduse tööstuslikku arengut, looduskasutuse optimeerimist ning majandushinnangute süsteemi. Ta on loonud Eesti põllumajanduse stimuleerimise süsteemi (hinnakujundus, töö tasustamine, kooperatiivse ja eraomandi ühitamine), hinnanud Eesti põllumajanduse looduslikku potentsiaali ning kujundanud ebasoodsates oludes olevate piirkondade abistamise mehhanismi. 
Ta on kirjutanud üle 400 teadustöö, sh 12 monograafiat (autori ja toimetajana) ja hulgaliselt majandusanalüütilisi artikleid ajakirjanduses. 
2007. aastal sai ta Tallinna sünagoogi ehituse toetajana Valgetähe IV klassi teenetemärgi.
Isiklikku.
Tema poeg Aleksandr Bronštein (sündinud 15. juunil 1954 Leningradis) on Tartu Riikliku Ülikooli lõpetanud rakendusmatemaatik, teaduste kandidaat, Venemaa alumiiniumigigandi SUAL Groupi kaasomanik, Tallinna sünagoogi ehitamise peasponsor. 
Tütar Yelena Kolesnikov (sündinud 1958) on ökonomist, lõpetas 1980 TRÜ.
Luzerni kanton

Luzerni kanton on kanton Šveitsi keskosas.
Aastani 2003 oli Luzerni kantonis 107 valda. Hiljem on valdu mitmel korral liidetud ja aastast 2021 on neid 80.
Appenzell Innerrhodeni kanton

Appenzell Innerrhoden on kanton Šveitsi kirdeosas. Riigiõiguse seisukohalt on Appenzell Innerrhoden poolkanton ja saab saata vaid ühe esindaja Kantonite Nõukogusse.
Kantoni kõrgeim tipp on Säntis (2502 m).
Kantoni valitsus ja parlament asuvad Appenzellis.
Kantonis on kuus ringkonda:
Appenzell Innerrhoden oli viimane kanton, mille naised said kohalikel valimistel valimisõiguse. See juhtus alles 1990. aastal.
Koos Appenzell Ausserrhodeni kantoniga moodustas kanton vana Appenzelli kantoni, mis 1597. aastal reformatsiooni ajal jagati. Appenzell Innerrhoden oli ajalooliselt katoliiklik kanton, kui Ausserrhoden oli protestantlik.
Oberegg

Oberegg on vald (ametlikult ringkond ("Bezirk")) Šveitsi kirdeosas Appenzell Innerrhodeni kantonis. Asub kahe eksklaavina kantoni põhiosast kirdes Appenzell Ausserrhodeni ja Sankt Galleni kantonitest ümbritsetuna.
Luzern

Luzern (prantsuse keeles Lucerne, itaalia keeles Lucerna, romanši keeles Lucerna, Luzerne'i saksa keeles Lozärn) on linn ja vald Šveitsi põhjaosas, Luzerni kantoni keskus. Linn asub Reussi jõe ja Vierwaldstättersee järve kaldal, Šveitsi keskosas.
Luzerni elanikud on valdavalt saksakeelsed.
Luzern on kaubanduse keskus, kuid linnas on ka mõningat tööstust. Linn on populaarne turismisihtpunkt. Luzerni läbib Gotthardi raudtee. 2000. aastal asutatud Luzerni Ülikoolis, mis on Šveitsi kümnest ülikoolist noorim, on kolm teaduskonda: teoloogiateaduskond, kultuur- ja sotsiaalteaduste teaduskond ning õigusteaduskond.
Linna vaatamisväärsuste hulka kuuluvad arvukad sillad, kuulsaim neist Kapellbrücke, mis on 170 m pikk katusega puidust ehitatud sild, pärinev aastast 1332, ning vanalinn, mitmed kirikud, kunstimuuseumid ja transpordimuuseum Verkehrshaus, kus leidub suur kogu vedureid, autosid, laevu ja lennukeid.
Linnas tegutseb mitmeid jalgpalliklubisid. Neist tuntuim on FC Luzern, mis mängib Swissporarena staadionil. Samuti on Luzern tuntud ratsaspordi keskusena ning seal toimuvad mitmed suured võistlused sõudmises.
Ruumiline planeerimine

Ruumiline planeerimine planeerimisseaduse tähenduses on demokraatlik, erinevate elualade arengukavasid koordineeriv ja integreeriv, funktsionaalne, pikaajaline ruumilise arengu kavandamine, mis tasakaalustatult arvestab majandusliku, sotsiaalse ja kultuurilise keskkonna ning looduskeskkonna arengu pikaajalisi suundumusi ja vajadusi.
Ruumilise planeerimise eripära on see, et ta on avalik. Avalikustamine on kohustuslik, et tagada huvitatud isikute kaasamine, õigeaegne teavitamine ja võimalus kaitsta oma huvisid planeeringu koostamise käigus. Hea planeering algab avalikustamise strateegia ja lähteülesande koostamisest. Sellele järgneb planeeringuala arengustrateegia väljatöötamine. Arengustrateegia alusel sõnastatakse planeeringuala arendamise visioon. Lähtuvalt arengustrateegiast ja visioonist koostatakse planeeringu seletuskiri ja kaardid või skeemid.
Planeerimisalase tegevuse korraldaja on Eestis vastavalt pädevusele Regionaal- ja Põllumajandusministeerium, muu valitsusasutus või kohaliku omavalitsuse üksus.
Planeeringu menetluse etapid.
Planeeringu menetluse etapid planeerimisseaduse järgi on
Avalikkusel on õigus osaleda planeeringuprotsessis kogu selle menetluse jooksul.
Ruumilised planeeringud.
Ruumilised planeeringud planeerimisseaduse järgi on
Ruumilise planeerimise alusdokument.
Ruumilise planeerimise alusdokument on Euroopa Ruumilise/Regionaalse Planeerimise Harta. Selle kiitis heaks 1983. aastal Euroopa Nõukogu liikmesriikide plaanimise eest vastutavate ministrite konverents Torremolinoses. Harta võttis kasutusele uue termini "ruumiline planeerimine". Kui varasem suurte territooriumide plaanimine oli välja kasvanud arhitektuursest ja linnaehituslikust plaanimisest, siis hartas kajastus selleks ajaks praktikast saadud kogemus, et ulatusliku territooriumi plaanimine pole võimalik ilma sotsiaalsete, majanduslike, keskkonna- ja kultuuriaspektide tasakaalustatud käsitluseta. See tähendas, et territoriaalset plaanimist polnud võimalik vaadelda lahus üldisest sotsiaal-majandusliku arengu prognoosist või kavast. Plaanimine eeldas eluvaldkondade arengu prognooside sünteesi. Sellist sünteesitud ja interdistsiplinaarset, territoriaalset plaanimist hakatigi nimetama ruumiliseks plaanimiseks. Euroopa Ruumilise/Regionaalse Planeerimise Harta on olnud aluseks planeerimis- ja ehitusseaduse ning planeerimisseaduse väljatöötamisele.
Üldplaneering

Üldplaneering on ruumiline planeering, mille eesmärk on valla või linna territooriumi arengu põhisuundade ja tingimuste määramine. 
Üldplaneering tugineb valla või linna arengustrateegiale ja peab olema kooskõlas valla või linna (kohaliku omavalitsuse) arengukavaga.
Üldplaneering valmistab ette alused detailplaneerimise kohustusega aladel ja juhtudel detailplaneeringute koostamiseks. Väljaspool detailplaneeringu kohustuseta alasid või juhtusid on üldplaneering otseseks maakasutuse- ja projekteerimistingimuste väljastamise aluseks. Seda sellepärast, et planeerimisseaduse järgi võib kinnisomandile planeeringu alusel seada seadusest tulenevaid maakasutus- ja ehitustingimusi ning kitsendusi:
Üldplaneering koostatakse kogu valla või linna territooriumi või selle osade kohta. Üldplaneeringut võib koostada teemaplaneeringuna (näiteks rohevõrgustiku teemaplaneering, teede teemaplaneering jne).
Üldplaneeringutega saab tavaliselt tutvuda maavalitsuses või kohalikus omavalitsuses ning valla või linna ametlikul kodulehel. Planeerimisseaduse järgi tuleb üldplaneeringu koostamise vältel seda avalikustada koos olulisemate lisade, eelkõige uuringute, kooskõlastuste, arvamuste ja muu ajakohase teabega üldplaneeringu koostamise korraldaja veebilehel.
Hallõgija

Hallõgija ("Lanius excubitor") on õgijalaste sugukonda õgija perekonda kuuluv lind.
Levik.
Hallõgija on levinud Euroopas ja Aasias metsatundrast kuni Kanaari saarteni, Põhja-Ameerikas, Põhja-Aafrikas, Araabias, Kesk- ja Sise-Aasias. Eestis on ta harvaesinev haudelind, kes elab enamasti rabades ning talvitub rannikul. Pärast pesitsusaega ilmub hallõgija poolavatud maastikele.
Hallõgija pesitsusaegset arvukust hinnatakse Eestis 300–600 paarile, talvist arvukust 400–3000 isendile.
Hallõgijal on palju alamliike. Euroopa lõunaosa ja Aafrika alamliigid ühendatakse mõnikord eraldi liigiks lõuna-hallõgija ("L. meridionalis"). Põhja-Aafrikas elab "Lanius excubitor algeriensis", Saharas "Lanius excubitor elegans", Araabia poolsaarel "Lanius excubitor aucheri"; Põhja-Ameerikas elavad "Lanius excubitor borealis" ja "Lanius excubitor invictus"; Euroopas elavad "Lanius excubitor excubitor", "Lanius excubitor homeyeri" ja "Lanius excubitor leucopterus" ning Aasias "Lanius excubitor sibiricus", "Lanius excubitor bianchii", "Lanius excubitor mollis" ja "Lanius excubitor funereus".
Kirjeldus.
Hallõgija on suur õgijalane. Tema üldpikkus on 24 cm ja kaal 68–75 grammi.
Hallõgija seljaosa on ühtlaselt tuhkhall, kõhupool valge või kergelt hallikas. Tiivad on mustad ühe-kahe küüdusega. Tiivaotsad on valge või ookrikarva servaga. Saba on muidu must, aga külgmised tüürsuled on peaaegu üleni valged. Valjasriba, silmaalune ja selle tagune laik on mustad või tumepruunid.
Hallõgija laul on tasane sädin, sageli kahesilbiline siutsumine.
Eluviis.
Hallõgija elutseb suurte põõsastega või hõreda puisturindega maastikul. Oma levila põhjaosas pesitseb ta rabadel, niitudel, jõelammidel ja põõsastega kaetud mäenõlvadel, kõrbes pesitseb ta saksauulimetsas või põõsastikes. Teda võib näha istumas puu või põõsa ladvas, kus ta luurab saaki või ootab muidu.
Toitumiselt sarnaneb hallõgija kullilistega. Ta sööb valdavalt väikesi linde, pisinärilisi, väikesi roomajaid ja kahepaikseid, vähem suuri putukaid. Saagi torkab ta teravate okste ja astelde otsa või surub oksaharusse. Niimoodi korjab ta endale ka toiduvarusid.
Pesitsusaeg kestab levila põhiosas aprillist augustini. Levila põhjaossa saabub hallõgija alles juuni algul. Pesa rajab ta tavaliselt 2–7 meetri kõrgusele. Munad on rohekashallid pruunide tähnidega. Kurnas on enamasti 5–7 muna, mida emaslind haub 15 päeva. Isaslind valvab ja kaitseb pesa ning toidab emast. Seejärel toidavad mõlemad vanemad 19–20 päeva poegi. Ränne lõunamaale toimub oktoobris.
Kaitse.
Eestis kuulub hallõgija III kaitsekategoriasse.
Hallõgija valiti koos punaselg-õgijaga Eesti 2010. aasta linnuks.
PubChem

PubChem on internetipõhine keemiliste ühendite andmebaas. Andmebaasi haldab National Center for Biotechnology Information, mis on Ameerika Ühendriikide Rahvusliku Meditsiiniraamatukogu (United States National Library of Medicine) üks osa.
Catena

Catena on eesti segakoor, mis algselt oli ansambel, Elfikeldrist alguse saanud segakoori Kellerkoor väike koosseis. Nagu igal dünaamilisemal kollektiivil vahetub osa koosseisu mingil ajal, nii ka Kellerkooril – praeguseks on Elfikeldri liikmetest vaid kolm laulma jäänud ja osalt ka seetõttu esinetakse Catena nime all.
Brandenburgi värav

Brandenburgi värav (saksa keeles "Brandenburger Tor") on võiduvärav Saksamaa Liitvabariigi pealinna Berliini keskses Mitte rajoonis Dorotheenstadti linnaosas Pariisi väljakul. Väravast ida poole kulgeb Unter den Linden, lääne poole 17. Juuni tänav. Värava kõrvale jäävad lääne pool 18. Märtsi väljak ja ida pool Pariisi väljak.
Ajalugu.
Brandenburgi margi ja Berliini linna vaheline läänevärav ehitati aastatel 1788–1791 Preisi kuninga Friedrich Wilhelm II käsul. Klassitsistliku dekoratiivvärava arhitekt ja ehitusmeister oli Carl Gotthard Langhans. Viitena Saksa-Rooma riigile kroonib väravat skulptuur, mis kujutab kvadriigal saabuvat võidujumalannat Victoriat.
Lääne- ja Ida-Berliini vahel.
Brandenburgi värav oli natsionaalsotsialistliku Saksamaa kapituleerumise järel Teises maailmasõjas liitlasvägede poolt sektoriteks jagatud Lääne- ja Ida-Berliini piiriületuskoht kuni Berliini müüri ehitamiseni 1961. aastal.
Tänapäev.
Värav on kujunenud Berliini ja kogu Saksamaa rahvuslikuks sümboliks. Väravat on kujutatud ka Saksamaa Liitvabariigi 10-, 20- ja 50-sendistel euromüntidel. Brandenburgi värav on Berliini maratoni traditsiooniline stardi- ja finišipaik.
Peekersammal

Peekersammal ("Chiloscyphus") on kammtupikuliste sugukonda kuuluv sammalde perekond.
Peekersamblad on keskmise suurusega ja rohelised või kahvaturohelised taimed. Varred on lamavad ning harunevad hõredalt ja korrapäraselt. Lehed on terveservased, mõnikord tipus pisut sämpunud. Lehed on kinnitunud peaaegu piki vart. Peekersamblad on ühekojalised.
Eesti liigid.
Eestis on teada kaks liiki:
Mõlemad liigid on (liig)niiskuslembesed ja võivad kasvada ka vees.
Neil Cavuto

Neil Patrick Cavuto (sündinud 22. septembril 1958) on Ameerika Ühendriikide uudistediktor ja kommentaator.
Ta juhib kanali Fox Business Networki saateid "Your World with Neil Cavuto" ja "Cavuto on Business" ning Fox News Channeli telesaadet "Cavuto".
DrugBank

DrugBank on internetipõhine ravimite andmebaas, mida haldab Alberta Ülikool. Andmebaas on kõigile vabalt ja tasuta kättesaadav.
Andmebaasi esimene versioon avaldati 2006. aastal. Viimatine, 2014. aastal avaldatud versioon (versioon 4.0) sisaldab 7677 ravimikirjet. Iga kirje sisaldab üle 200 andmevälja.
Detailplaneering

Detailplaneering on Eesti planeerimisseaduse järgi ruumiline planeering, mis koostatakse lähiaastate ehitustegevuse ja maakasutuse aluseks valla või linna territooriumi osa kohta. Reeglina koostatakse detailplaneering omavalitsuse üldplaneeringu elluviimiseks.
Detailplaneeringu koostamine on kohustuslik linnades ja alevites ning alevike ja külade olemasolevatel ja kavandatavatel selgelt piiritletavatel kompaktse asustusega territooriumi osadel:
Lisaks on detailplaneering kohustuslik koostada üldplaneeringus määratud aladel või juhtudel. Eeltoodule vaatamata võimaldab planeerimisseadus kohaliku omavalitsuse volikogul põhjendatud vajaduse korral algatada detailplaneeringu koostamise ka aladel ja juhtudel, millele ei ole sätestatud detailplaneeringu koostamise kohustust.
Planeerimisalase tegevuse üleriigiline korraldamine ja järelevalve on Siseministeeriumi pädevuses ning planeerimisalase tegevuse korraldamine ja järelevalve maakonnas on maavanema pädevuses.
Avalikustamise strateegia

Avalikustamise strateegia on peamiselt riigiasutuste ja kohalike omavalitsuste, vähem teiste organisatsioonide strateegia avalikkuse teavitamiseks ning dokumentide avalikkusele kättesaadavaks tegemiseks.
Avalikustamise strateegia ruumilise planeerimise kontekstis on elanikkonna (kodanike), ettevõtjate, maaomanike ja teiste huvitatud isikute kaasamine arengukava või planeeringu ja selle keskkonnamõju strateegilisse hindamise protsessi. See on vajalik, sest planeeringute koostamine on planeerimisseaduse järgi kohustuslik läbi viia avalikult ja avalikkust kaasavalt.
Avalikustamise strateegia võib olla samuti vajalik oluliste otsuste, arengukavade, projektide vms koostamisel. Samuti võib avalikustamise strateegia olla vajalik ettevõtetel uute toodete või teenuste või oluliste juhtkonna muudatuste, omaniku vahetuse vms tutvustamiseks.
Avalikustamise strateegia olulisus peitub selles, et teadlikult ja õiges järjekorras ning õigetele sihtrühmadele infot andes välditakse segadust, vastutöötamist jms ebasoodsaid olukordi. Praktikas on negatiivse avaliku arvamuse positiivseks muutmine pikk ja keerukas protsess. Avalikustamise strateegia puudumisest lähtuvalt on mitmed planeeringud ja projektid jäänud ellu viimata. Samuti võib avalikustamise strateegia puudumine tekitada ettevõtte töötajate või ettevõtte klientide seas segadust, mille tulemuseks on kas töölt lahkumine või lepingute ülesütlemine.
Jüri Soolep

Jüri Soolep (sündinud 8. novembril 1962) on eesti arhitekt. 
Ta on lõpetanud ERKI arhitektuuriteaduskonna 1986. aastal. Aastatel 1986–1988 õppis ta Moskva Arhitektuuriteooria ja -ajaloo Teaduslikus Keskinstituudis ja sai teaduste kandidaadi kraadi. Seejärel täiendas ta end Inglismaal, õppides aastatel 1997–2001 Portsmouthi Ülikoolis, kus sai filosoofiadoktori kraadi.
Aastatel 1988–1997 oli ta Eesti Kunstiakadeemias vanemõpetaja, 1997–2001 Portsmouthi Ülikooli arhitektuurikoolis stuudioõpetaja. Alates 2001. aastast on Soolep Eesti Kunstiakadeemia arhitektuuri teaduskonna professor. Aastatel 2002–2011 oli ta dekaan. Alates 2011. aastast on ta Umea Arhitektuurikooli magistristuudio külalisprofessor ja alates 2013. aastast Põhjamaade Arhitektuuriakadeemia rektor.
Ta on arhitektuuribüroo ARCHIMEDIUM AS aktsionär ja Eesti Arhitektide Liidu eestseisuse liige. 
Tema loomingusse kuuluvad hooned ja sisekujundused peamiselt Pärnus ja Tallinnas.
Vastja oja

Vastja oja on oja Raplamaal Kehtna vallas Hiie ja Vastja külas.
Oja lähe on Hiie külas Lelle raba edelaservas. Vastja külas jääb oja lõunakaldale Iidase pärn. Samas läheb üle oja Lokuta–Kehtna tee, millest 1 km loodes suubub oja vasakult Velise jõkke (62,2 km suudmest).
Oja on mitteavalik veekogu, mille piiranguvöönd on 50 m.
Vastja oja keskkonnaregistri kood on VEE1112800.
Laeste oja

Laeste oja on oja Raplamaal Kehtna vallas Kärpla ja Laeste külas.
Oja suudmest umbes 1600 m läände jääb Rapla–Järvakandi–Kergu maantee. Ta suubub Kärpla külas Velise jõkke (58,9 km suudmest).
Oja on mitteavalik veekogu, mille piiranguvöönd on 50 m.
Laeste oja keskkonnaregistri kood on VEE1112900.
Veskioja

Veskioja on oja Raplamaal Kehtna vallas Ahekõnnu ja Nõlva külas ning Rapla vallas Vahakõnnu külas.
Ülemjooksul läheb üle oja Ahekõnnu tee. Keskjooksul läheb üle oja Rapla–Järvakandi–Kergu maantee. Oja suubub Nõlva külas vasakult Velise jõkke (50,2 km suudmest). Suudmest põhja poole jääb Tõrasoo looduskaitseala.
Oja on avalik veekogu, mille piiranguvöönd on 100 m.
Veskioja keskkonnaregistri kood on VEE1113000.
Hackney

Hackney on Londoni linnaosa. 
Hackney pindala on 19,06 km² ja seal elab 209 000 inimest (2007).
Geraldo Rivera

Geraldo Rivera (sündinud 4. juuli 1943) on Ameerika Ühendriikide ajakirjanik, jurist, reporter ja endine vestlussaate juht. Ta juhib Fox News Channeli saadet "Geraldo at Large".
Simeon Bekbulatovitš

Simeon Bekbulatovitš (aastani 1573 Sain-Bulat; vene Симеон Бекбулатович; tatari "Sain Bulat xan"; surnud 5. jaanuar 1616) oli Kassimovi khaan 1568–1573, väepealik Liivi sõjas ja opritšnina järel 1575–1576 kogu Venemaa suurvürst ja tsaar. 
Ta oli Tšingis-khaani ja Kuldhordi khaanide järglane, ning Ivan Julma teise abikaasa, tšerkessist tsarinna, Maria Temrjukovna (umbes 1544–1569) lähisugulane.
Girolamo Frescobaldi

Girolamo Frescobaldi (1583 Ferrara – 1. märts 1643 Rooma) oli itaalia organist ja helilooja.
Elukäik.
Girolamo Frescobaldi sündis arvatavasti 13. septembril 1583 Ferraras. Juba lapsena õppis ta Ferrara katedraali organisti Luzzasco Luzzaschi juures. Frescobaldi ilmutas juba varakult erakordseid võimeid nii orelimängus kui ka laulmises. 
Jaanuaris 1607 sai Frescobaldi organistikoha Santa Maria kirikus Roomas, kus töötas ainult mõne nädala, misjärel läks reisima Flandriasse. 1. novembril 1608 sai Frescobaldi organistiks Püha Peetruse katedraalis Roomas. Seal töötas ta 20 aastat.
1628. aastast elas ta Firenzes, kus oli organistina Medicite teenistuses. Firenzes elas Frescobaldi viis aastat. Seejärel naasis ta Roomasse Püha Peetruse katedraali, kus töötas oma elu lõpuni. Girolamo Frescobaldi suri 1. märtsil 1643 Roomas.
Looming.
Girolamo Frescobaldi oli oma aja üks tuntumaid organiste – orelivirtuoos. Väidetavalt olevat tema orelimängu kuulanud Roomas ligi 30 000 inimest. Girolamo Frescobaldi mõjutas oma loominguga Johann Jacob Frobergerit ja hiljem Johann Sebastian Bachi. Johann Jacob Froberger oli Girolamo Frescobaldi õpilane. 1637. aastal ta reisis Viinist Roomasse, et Frescobaldiga kohtuda. Girolamo Frescobaldi oli esimene itaalia muusika ajaloos, kes hakkas kirjutama sooloteoseid orelile. Enne teda kasutati orelit Itaalias põhiliselt saatepillina.
Girolamo Frescobaldi kirjutas madrigale. Esimene madrigalikogumik ilmus 1608. aastal.
See sisaldas tokaatasid, ritšerkaare, fantaasiaid, "capriccio"'sid ning fuugasid orelile ja "cembalo"'le (klavessiinile). Kõige tuntum on tema kogumik "Fiori Musicali" ("Muusikalised lilled", 1635), mis sisaldab missasid orelile.
FreedomWorks

FreedomWorks on konservatiivne mittetulundusühing Ameerika Ühendriikides Washingtonis.
Alaska poolsaar

Alaska poolsaar (inglise keeles "Alaska Peninsula") on poolsaar Põhja-Ameerika loodeosas. Poolsaar ulatub umbes 800 km edelasuunaliselt merre, kus ta eraldab Vaikset ookeani Beringi mere Bristoli lahest.
Kirjanduses peetakse "Alaska poolsaare" all sageli silmas tervet Alaska osariigi territooriumi ilma Aleuutide ja nn. Alaska Pannivarreta.
Uriel Sebree

Uriel Sebree (20. veebruar 1848 – 6. august 1922) oli Ameerika Ühendriikide mereväeohvitser.
Ta asus õppima mereväeakadeemiasse kodusõja ajal ja läks erru 1910. aastal kontradmirali auastmes.
Sebree oli USA Vaikse ookeani laevastiku komandör. Ta sooritas kaks polaarekspeditsiooni. Esimesel läks ta laeval Tigress 1873. aastal otsima kaduma jäänud laeva Polaris. 1884. aastal päästis ta Adolphus Greely ja tema ellujäänud kaaslased Ellesmere'i lähedalt.
Aastail 1901–1902 oli ta Ameerika Samoa kuberner.
Tema järgi on nimetatud Sebree saar ja Sebree mägi Alaska Aleksandri saarestikus.
Wen Jiabao

Wen Jiabao ("Wēn Jiābǎo"; lihtsustatud hiina kirjas 温家宝; traditsioonilises hiina kirjas 溫家寶; sündinud 15. septembril 1942 Beichenis Tianjinis) on Hiina poliitik, kes oli 2003–2013 Hiina RV valitsusjuht (Riiginõukogu esimees) ja 1997–2012 Hiina Kommunistliku Partei Keskkomitee poliitbüroo liige. 
Ta on geoloog ja insener ning on lõpetanud Pekingi Geoloogiainstituudi. 1968–1978 töötas ta Gansu provintsis geoloogina. 
Weni valitsusajal loobuti Hiinas iga hinnaga majanduskasvu taotlemisest ja hakati rohkem tähelepanu pöörama sissetulekute võrdsemale jaotusele, haridusele ja tervishoiule.
Liid

Liid (hiina keeles 黎 ("lí")) on üks 56-st Hiinas ametlikult tunnustatud rahvast. Nad räägivad kami-tai keelte hulka kuuluvat lii keelt.
2000. aasta rahvaloenduse andmeil oli Hiinas 1 247 800 liid. 94% neist elas Hainani saarel.
2002. aasta Rahvaste Ühenduse mängud

2002. aasta Rahvaste Ühenduse mängud olid 17. Rahvaste Ühenduse mängud. Need toimusid 25. juulist kuni 4. augustini Manchesteris Inglismaal. See oli suurim spordivõistlus Inglismaal, mis on seal kunagi peetud, jättes varju isegi 1948. aasta suveolümpiamängud.
Lii

Lii (hiina 里, "lǐ") on traditsiooniline Hiina pikkusühik. Selle pikkus oli 180 "zhang"'i ehk umbes 644,4 m. Ajaloo jooksul on selle pikkus varieerunud. 1984. aastal läks Hiina RV ametlikult üle meetermõõdustikule ja lii pikkuseks määrati 500 m.
Lii laenati ka Koreasse ja Jaapanisse, kus seda nimetatakse "ri". Jaapanis on ri pikkus 3927,27 m, Koreas 392,72 m.
David Letterman

David Michael Letterman (sündinud 12. aprillil 1947) on Ameerika Ühendriikide saatejuht ja humorist.
Ta juhtis 33 aastat hilisõhtust vestlussaadet, alates 1982. aastast NBC saadet "Late Night with David Letterman" ja alates 1993. aastast CBS-i saadet "Late Show with David Letterman". Tema saade oli viimast korda eetris 20. mail 2015.
Näitleja

Näitleja (vananenud terminiga "aktöör") on loovisik, kes esineb teatris kui ka kaamera või mikrofoni ees. Näitleja võib esineda lavadel, teatrietendustes, filmides, telesaadetes, raadiosaadetes või mujal.
Naisnäitlejat võib nimetada ka näitlejannaks või näitlejatariks, kuid elukutse ja ametinimetus on siiski näitleja.
Ajaloolane

Ajaloolane on teadlane, kelle uuritavaks valdkonnaks on ajalugu.
Ajaloolase alaliikideks võib kitsama uuritava valdkonna järgi pidada näiteks genealooge, kirikuloolasi, kirjandusloolasi, koduloolasi, kunstiajaloolasi, majandusajaloolasi, mereajaloolasi, muusikaajaloolasi, sõjaajaloolasi, teadusajaloolasi, usundiloolasi, õigusajaloolasi
Ajalooteaduse arengut ja meetodeid, samuti ajaloolase professiooni arengut uuriv teadusharu on historiograafia.
Christian Cantwell

Christian Cantwell (sündinud 30. septembril 1980 Jefferson Citys Missouri osariigis) on USA kergejõustiklane (kuulitõukaja).
Cantwell lõpetas 2003. aastal Missouri ülikooli ja on kuulunud USA paremate kuulitõukajate hulka alates 2002. aastast, kui ta sai USA sisekergejõustiku meistrivõistlustel hõbemedali tulemusega 20,86 m. Samal aastal võitis ta Iowa ülikooli võistlused tulemusega 21,45 m, Kansas Relays võistlused tulemusega 21,37 m ja Drake Relays võistlused tulemusega 21,06 m. Nii NCAA ehk USA ülikoolide meistrivõistlustel kui ka ülikoolide sisemeistrivõistlustel sai ta kolmanda koha vastavalt tulemustega 19,39 m ja 20,43 m.
2003. aastal võitis Cantwell Monacos IAAF-i finaalvõistlused tulemusega 20,93 m. Samal aastal oli ta NCAA meistrivõistlustel teine tulemusega 21,56 m ja sisemeistrivõistlustel kolmas tulemusega 20,62 m. Tema hooaja parimaks tulemuseks jäi 21,62 m, mille ta tõukas Salamancas.
2004. aastal tuli ta Budapestis maailmameistriks sisemaailmameistrivõistlustel tulemusega 21,49 m. USA sisemeistrivõistlused võitis ta tulemusega 21,26 m ja jäi neljandaks USA olümpiamängude katsevõistlustel 20,56 meetriga. Adidas Oregon Track Classicu võistlused võitis ta hooaja parima tulemusega 22,54 m ja Home Depoti tulemusega 22,35 m. Colombias tõukas ta sisehallis 21,95 m, mis oli USA parim tulemus pärast 1989. aastal Manhattanil heidetud tulemust 21,21 m. Cantwell võitis Drake Relaysi tulemusega 20,64 m ja Verizon Millrose Gamesi tulemusega 21,28 m. Ta oli samal aastal ka hooaja maailma edetabeli liider. Samal aastal tuli ta USA meistriks ka välivõistlustel tulemusega 21,64 m ja jäi viiendaks Helsingis peetud 10. maailmameistrivõistlustel tulemusega 20,87 m.
Qashqadaryo

Qashqadaryo (varem ka Kaškadarjo ja Kaškadarja) on jõgi Kesk-Aasias Usbekistanis. Jõe pikkus on 378 km, valgala 6800 km². 
Jõe ääres asub Qarshi linn, mis on Qashqadaryo vilajeti halduskeskus.
Vett kasutatakse ulatuslikult põllumajanduses, seetõttu jääb jõesäng Qarshi lähedal kuivaks.
Otto Magnus von Stackelberg (1808–1885)

Otto Magnus von Stackelberg (3. märts (vkj 17. veebruar) 1808 – 22. november (vkj 10. november) 1885 Firenze) oli Eestimaa mõisnik, krahv.
Otto Magnus von Stackelberg sündis Venemaa diplomaadi krahv Gustav Ernst von Stackelbergi ja krahvitar Karoline Wilhelmine von Ludolfi (1785–1868) pojana. Tema vend Ernst Johann von Stackelberg (1813–1870) oli Venemaa diplomaat ja sõjaväelane.
Otto Magnus von Stackelberg oli Purtse majoraatmõisnik ning Pagari, Hagemäe, Väike-Pungerja, Soldina ja Jõetaguse mõisnik.
Perekond.
Otto Magnus von Stackelberg abiellus 1832. aastal Charlotte Ottilie von Liphartiga (1811–1893), kes oli Raadi mõisniku Carl Gotthard von Lipharti (1778–1853) ja vabapreili Annette von Löwenwolde tütar. Abielust sündisid:
Sugupuu.
Viited: